《次韵穆父送仲至使北》
宋代·刘攽

结束大使车，张旃理轻策。八荒已信浮，万里无直责。

由来昆弟欢，庸非一日积。冠带引弓民，长城限疆埸。

边人安昼眠，老不逢斗格。将帅剽甲兵，褒衣垂韨縌。

金缯出王府，百万载书籍。候馆如鱼鳞，相望交国客。

外门名家驹，长大俨且硕。诵诗三百篇，岂减崔亭伯。

斯焉思无邪，群书矧探赜。指掌幽冀州，左右皆阡陌。

皇华一何远，区脱为我役。前驱弩在覢，郊候抹红额。

天声畅无外，不必关塞斥。但看书同文，依然具点画。

夷羞珍湩酪，胡舞喧匏革。猎围得狐兔，割鲜亦奚择。

儒生自古贵，忠信行蛮貊。虽令博望侯，何敢轻逢掖。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。